వైఎస్‌ స్మారకార్థం పోస్టల్‌ స్టాంప్‌
తపాలా శాఖ నిర్ణయం...
న్యూఢిల్లీ/హైదరాబాద్‌, న్యూస్‌లైన్‌: దివంగత ముఖ్యమంత్రి వై.ఎస్‌.రాజశేఖరరెడ్డి స్మారకార్థం ప్రత్యేక పోస్టల్‌ స్టాంప్‌ను విడుదల చేయాలని తపాలా మంత్రిత్వ శాఖ నిర్ణయించింది. వైఎస్‌ తొలి వర్ధంతి సందర్భంగా సెస్టెంబర్‌ 2వ తేదీన ఈ స్మారక తపాలా బిళ్లను విడుదల చేయనున్నట్లు ప్రకటించింది. ఈ మేరకు రాష్ట్ర ముఖ్యమంత్రి రోశయ్యకు కేంద్రం నుంచి అధికారికంగా సమాచారం అందింది. దివంగత వైఎస్‌ స్మారకార్థం తపాలా బిళ్ల విడుదల చే యాల్సిందిగా కేంద్ర సమాచార, ప్రసార శాఖ మంత్రి ఎ.రాజాను న్యాయశాఖ మంత్రి వీరప్ప మొయిలీ కోరారు. ఈ ప్రతిపాదనను రాజా ఆమోదించారు. ఈ విషయాన్ని వీరప్పమొయిలీ రాష్ట్ర ముఖ్యమంత్రి రోశయ్యకు తెలియజేస్తూ ప్రత్యేకంగా లేఖ రాశారు. దీనిపై ముఖ్యమంత్రి రోశయ్య స్పందిస్తూ.. దేశంలోనే అత్యంత ప్రజాదరణ కలిగిన ముఖ్యమంత్రి, గొప్ప రాజకీయ నాయకుడైన దివంగత వైఎస్‌ స్మారకార్థం తపాలా బిళ్ల విడుదల చేయాలని నిర్ణయిం చినందుకు కేంద్ర మంత్రులు వీరప్ప మొయిలీ, రాజాలకు కృతజ్ఞతలు తెలిపా రు.

అలాగే ప్రధానమంత్రి మన్మోహన్‌సింగ్‌, యూపీఏ చైర్‌పర్సన్‌ సోనియాగాంధీలకు కూడా ఆయన ధన్యవాదాలు తెలిపారు. ఈ మేరకు ముఖ్యమంత్రి కార్యలయం శుక్రవారం ఒక ప్రకటన విడుదల చేసింది. వైఎస్‌ ముఖ్యమంత్రిగా రాష్ట్రంలోని రెండు కోట్ల పేద, సామాన్య కుటుంబాల సంక్షేమంకోసం చేపట్టిన పథకాలు దేశ వ్యాప్తంగా ప్రాచుర్యం పొందాయని, అనేక రాష్ట్రాలు వైఎస్‌ పథకాలను అమలు చేసేందుకు ప్రయత్నిస్తున్నాయని రోశయ్య ఈ సందర్భంగా గుర్తు చేశారు. రైతులకు ఉచిత విద్యుత్‌ అందించటంతో పాటు, పేదలకు రెండు రూపాయలకే కిలో బియ్యం సరఫరా, సామాజిక పింఛన్లు వంటి పథకాలు అమలు చేసిన ఘనత వైఎస్‌దేనన్నారు. ముఖ్యమంత్రి తపాలా శాఖకు ప్రత్యేకించి కృతజ్ఞతలు తెలిపారు.
కడపకొచ్చిన 'వరుడు'
కడప సిటీ, న్యూస్‌లైన్‌ : కడప జిల్లాకు రావాలనే కోరిక ఎన్నో ఏళ్లుగా ఉన్నా ఇప్పుడు వీలు కలిగిందని ప్రముఖ సినీ నటుడు అల్లు అర్జున్‌ అన్నారు. నగరంలోని అమీన్‌పీర్‌ (పెద్దదర్గా) దర్గా, శ్రీ విజయదుర్గ ఆలయాన్ని శుక్రవారం ఆయన సందర్శించి పూజలు నిర్వహించారు. తొలుత దర్గాకు వెళ్లి పీరుల్లా మజార్‌ను దర్శించుకుని పూలమాల సమర్పించారు. తర్వాత ఇతర గురువుల మజార్ల వద్ద పూల చాదర్‌ను సమర్పించి ఫాతెహా నిర్వహించారు. తీర్థ ప్ర సాదాలు స్వీకరించారు.

దర్గా పీఠాధిపతి హజ్రత్‌ సయ్యద్‌షా ఆరీఫుల్లా హుసేనీ ద్వారా దర్గా విశిష్టత తెలుసుకుని ఆయన ఆశీర్వాదం పొందారు. అనంతరం అల్లు అర్జున్‌ శ్రీ విజయ దుర్గాదేవి ఆలయాన్ని సందర్శించి అమ్మవారికి ప్రత్యేక పూజలు నిర్వహించారు. ఈ సందర్భంగా ఆయనకు ఆలయ వ్యవస్థాపకుడు సుధా మల్లికార్జునరావు విజయదుర్గాదేవి జ్ఞాపిక, పట్టు వస్త్రాలను బహూకరించారు. అల్లు అర్జున్‌ మాట్లాడుతూ పెద్దదర్గా ను సందర్శించడం ఆనందంగా ఉందన్నారు. ఎన్నో సం వత్సరాల నుంచి రావాలని అనుకుంటున్నప్పటికీ వీలుపడలేదన్నారు. ఇప్పటికి తన కోరిక నెరవేరిందని సం తోషం వ్యక్తం చేశారు.
దర్గాకు రావడం మంచి అనుభూతినిచ్చిందన్నారు. గురువుల విశిష్టత గొప్పదని కొని యాడారు.

తన తండ్రితోపాటు రామచరణ్‌తేజ్‌ కూడా తనకు పెద్ద దర్గా గురించి చెప్పారన్నారు. 'వరుడు' చి త్రం విజయవంతం కావాలని వచ్చారా? అని విలేకరులు ప్రశ్నించగా ఆయన సమాధానం దాటవేశారు. చిత్ర నిర్మాణాన్ని తెలంగాణలో అడ్డుకోవడంపై మాట్లాడేందుకు కూడా ఇష్టపడలేదు. ఈ కార్యక్రమాల్లో పీఆర్పీ నాయకుడు నజీర్‌ అహ్మద్‌, చలపతి, నీలి శ్రీనివాసరావు, సింధే భాస్కర్‌, బండి ప్రతాప్‌, మాజీ కౌన్సిలర్‌ శ్రీరాములు, మౌలాన, ఉదయశ్రీ, సుజాత, ప్రసాద్‌, దర్గా ప్రతినిధి జిలాన్‌, నయీమ్‌, మున్నా తదితరులు పాల్గొన్నారు.

పెద్ద ఎత్తున తరలి వచ్చిన అభిమానులు
సినీ హీరో అల్లు అర్జున్‌ను చూసేందుకు యువకులు, అభిమానులు పెద్ద ఎత్తున తరలి వచ్చారు. పెద్దదర్గా, విజయదుర్గాదేవి ఆలయం వద్ద వారిని అదుపు చేసేందుకు పోలీసులు లాఠీలకు పని చెప్పాల్సి వచ్చింది. అయినప్పటికీ పరిస్థితి అదుపులోకి రాకపోవడంతో దర్గా, ఆలయ ప్రతినిధులు అసహనం వ్యక్తం చేశారు.

హరిప్రసాద్‌తో మంతనాలు
పీఆర్పీ జిల్లా అధ్యక్షుడు బి.హరిప్రసాద్‌ స్వగృహంలో అల్లు అర్జున్‌ అల్పాహారం తీసుకున్నారు. పీఆర్పీ కార్యక్రమాల వివరాలు తెలుసుకున్నారు. పార్టీ బలోపేతానికి ప్రతి ఒక్కరూ సహకరించేలా చర్యలు చేపట్టాలని కోరారు.